የሃይማኖት አባቶች ርዕስ በርዕስ በመረዳዳት አስከፊውን ጊዜ ማለፍ እንደሚገባ አሳሰቡ
አዲስ አበባ፤ የሃይማኖት አባቶች ዜጎች በጸሎት በመትጋትና መንግሥት የሚያወጣቸውን ሥርዓቶች በመተግበር ከኮሮና ወረርሽኝ ራሳቸውንና ቤተሰባቸውን መጠበቅ እንዳለባቸው ገለፁ። በዚህ ክፉ ጊዜ ያለው የሌለው ወገኑን በመደገፍ ርዕስ በርዕስ እንዲተዛዘን ጥሪ አቅርበዋል።የኢትዮጵያ ኦርቶዶክስ ተዋህዶ ቤተ ክርስቲያን ቀዳማዊ ፓትርያክ ርዕሰ ሊቀ ጳጳሳት ዘኢትዮጵያ ሊቀ ጳጳስ ዘአክሱም ወእጨጌ ዘመንበረ ተክለሃይማኖት ብፁዕ ወቅዱስ አቡነ ማቲያስ እንዳሉት የኮርኖ ቫይረስን እግዚአብሔር እስኪያስወግድው ድረስ ፈጣሪ በሰጠን አዕምሮ ባለሙያዎች በሚሰጡን ምክር የአቅማችንን መከላከል ይገባል። ባለሙያዎች ችግሩንና መፍትሄውን እየነገሩን ችላ የምንል ከሆነ እግዚአብሔርን መፈታተን መሆኑንም ገልፀዋል።ቅድስት ቤተክርስቲያን ምእመናን በቤታቸው ሆነው በመጸለይ የበሽታውን ወረርሽኝ እንዲከላከሉ ትዕዛዝ ያሳለፈችው እግዚአብሔር በጥንቃቄ ጉድለት አንድም ሰው እንዲጎዳ የማይፈቅድ በመሆኑ፤ አስፈላጊ ሆኖ ሲገኝ በቤት ሆኖ መጾም፣ መጸለይና መስገድ የተፈቀደ በመሆኑ ነው። ምዕመናንና ካህናት እስካሉ ፈጣሪ ምህረቱን በላከልን ጊዜ ቤተ ክርስቲያን አንድ ላይ ሆነን መጸለይ፣ ማመስገንና ማስቀደስ ይቻላል። ምዕምናን ከሌሉ ግን ሁሉንም እናጣለንም ከሚል አባታዊ ርህራሄ መሆኑን ብፁዕነታቸው ተናግረዋል። ቅዱስ ሲኖዶሱ ለምዕምናን ያሳላፈውን እና እንደአስፈላጊነቱ ወደፊትም የሚያሳልፈውን ብይን መሰረት አድርገው በቤታቸው ሆነው ከልብ ወደ እግዚአብሔር በመጸለይ በሽታውን እንዲከላከሉና የተቸገሩ ወገኖቻቸውን ባላቸው አቅም እንዲረዱ በእግዚአብሔር ስም አደራቸውንም ፓትርያርኩ አስተላልፈዋል። የኢትዮጵያ ካቶሊካዊት ቤተ ክርስቲያን ሊቀ ጳጳስ ብፁዕ ካርዲናል ብርሃነእየሱስ ሱራፌል፤ በበኩላቸው ዓለምን እያስጨነቃት ያለው የኮሮናወረርሽኝ ዜጎች በየዕለቱ ወደ ፈጣሪያችን በጸሎት በመማፀንና በጤና ባለሙያዎችና በመንግሥት የሚተላለፉ ሥርዓቶችን በመፈፀም ከወረርሽኙ መጠበቅ አለባቸው። ዜጎች እንቅስቃሴቸው ቢገደብም በጸሎት በመትጋት መንፈሳቸው ማጠንከር እንደሚገባቸው ተናግረዋል። ምዕመናን በሽታውን ለመከላከል መንግሥት የሚያስተላልፋቸውን ሥርዓቶች ሁሉ መፈፀም አለባቸው። መንግሥት የአስቸኳይ ጊዜ አዋጅ ያወጀው የህዝቡን ጤንነት ለመጠበቅ በመሆኑ መንግሥትን እናመሰግናለን። ሁሉም ዜጋ ለዚህ ተገዥ መሆን አለበትም ብለዋል። “የአስቸኳይ ጊዜ አዋጅ ታውጆ ቤተ እምነትና የሥራ ቦታዎችን በመተው በቤታችን መሽገናል። ከዚህ ክፉ ወረርሽኝ ራሳችንና ቤተሰባችን እንዳይነጥቀን እጅግ በጣም መጠንቀቅ አለብን” ያሉት ብፁዕ ካርዲናል ብርሃነእየሱስ፤ ወረርሽኝ ከቤታችንም እንዳያወጣን በአዋጁ የተከለከሉትን ተግባራዊ ማድረግ አለብን ብለዋል። በዚህ ክፉ ቀን ርዕስ በርዕስ መረዳዳት እንደሚገባ አንስተው፤ በዚህ ወረርሽኝ ጊዜ ትርፍ ገንዘብ ለማግኘት ብሎ አላግባብ ዋጋ መጨመር ሃጢያትና ወንጀል መሆኑን ገልፀዋል። የኢትዮጵያ ወንጌላውያን አብያተ ክርስቲያናት ሕብረት ፕሬዚዳንት ፓስተር ፃድቁ አብዶ፤ ዘር፣ ቀለም፣ ብሔር፣ አገርና አህጉር የማይለየውን የዘመኑን የኮቪድ-19 ወረርሽኝ በተናጠል ጥረት መከላከል የማይቻል መሆኑን ገልፀዋል፡፡ “ያለምንም ልዩነትም ሁሉንም የሰው ልጆች እያጠቃ የሚገኘውን ይህን ክፉ መቅሰፍት ልንከላከለውና ልናርቀው የምንችለው የዓለም ህዝቦች በጋራ በመተሳሰብና በመተባበር እንጂ ለየብቻ የምንመከተው ባላጋራ አይደለም” ብለዋል፡፡ፕሬዚዳንቱ ‹‹ በሽታው በመንግሥት ኃላፊነትና በጤና ባለሙያዎች ተግባር ብቻ የሚወገድ ባለመሆኑ ሁሉም የበኩሉን ድርሻ ከተወጣና አንድ ላይ ከተባበረ ችግሩ መወገዱ   የማይቀር ይሆናል፡፡ የነገው ጊዜም በትንሣኤው ይወከላል›› ብለዋል፡፡ ለዓለምና ለሀገራችን ሥጋት የሆነውን አስከፊውን ጊዜ ማለፍ ይቻል ዘንድ የመንግሥትን አቅጣጫ በአንክሮ መከተልና የጤና ባለሙያዎች የሚሰጡትን ምክር ተግባራዊ ማድረግ ከእያንዳንዱ የቤተ ክርስቲያኒቷ አማኝ እና ከሁሉም ዜጋ የሚጠበቅ መንፈሳዊ ተግባር መሆኑን አስገንዝበዋል፡፡ምዕመኑ በዓሉን በሚያከብሩበት ወቅት በዙሪያው የዕለት ጉርስ የጎደለባቸውን በመርዳት፣ በቸርነትና በርህራሄ ሥራዎች ላይ በንቃት በመሳተፍ መሆን እንደሚገባው አሳስበው፤ “የትንሣኤው ጌታ ሞት ላንዣበበበት ዓለም የትንሣኤውን ብርሃን ያብራ፣ ለመላው ክርስቲያኖች በዓሉ የሰላምና ደስታ እንዲሆንላችሁ እመኛለሁ” በማለት መልዕክታቸውን አስተላልፈዋል፡፡የኢትዮጵያ ወንጌላዊት ቤተ ክርስቲያን መካነ እየሱስ ፕሬዚዳንት ቄስ ዩናስ ይገዙ፤ በዓለም ላይ የብዙ ሰዎች ህልፈትና በአገራችንም የተያዦች ቁጥር እያሸቀበ ካለው የኮሮና ትህዋስ ዜጎች ራሳቸውን መጠበቅ፤ ለወገኑ መጠንቀቅና ከባለሙያዎችና ከሃይማኖት መሪዎች የሚሰጠውን ምክር ተግባራዊ ማድረግ እንዳለበት ተናግረዋል። ተህዋሲው እንዳይተላለፍም በቤት ውስጥ በመሆን በጾምና በጸሎት ወደ ፈጣሪ መቅረብ ይገባል። በቤተ እምነቶችና በመንግሥት የተደረገው ክልከላ አገር እንደ አገር ሆና እንድትቀጠልና ዜጎችን ለመጠበቅ በመሆኑ ሁሉም በዚህ ውስጥ ለማለፍ መጨከን ይገባል። የክርስቲያን አንድነትና ሕብረት አካላዊ አብሮነት ብቻ ሳይሆን በልባዊና መንፈሳዊ መተሳሰር ነው። በቤተ ክርስቲያን አለመሰባሰብም አለመቻል ከክርስቶስ ያለን ሕብረት በምንም አይነት አይቀንስም። በየትም ሆኖ ከክርስቶስ ጋር ሕብረት በመፍጠር ይህን ከፉ ጊዜ መሻገር አለብን ብለዋል።አዲስ ዘመን ሚያዚያ 11 ቀን 2012 ዓ.ም በጋዜጣው ሪፖርተሮች